বিষ্ণুপুরে গাড়িতে ছাত্রীদের পিষে যাওয়ার ঘটনায় সামনে আসে শেখ কালুর নাম। মদ্যপ অবস্থায় রাস্তায় গাড়ি চালানো থেকে শুরু করে মেয়েদের স্কুলের সামনে দাঁড়িয়ে ছাত্রীদের ইভটিজিং করার জন্য এলাকায় কুখ্যাত সে। অভিযোগ, সোমবার, বিষ্ণুপুরের বাখরাহাটে যে স্করপিও গাড়িটি ছাত্রীদের পিষে দিয়েছিল তার চালকের আসনে শেখ কালুই বসেছিল। 

শেখ কালু
সেই শেখ কালুকে বুধবার সকালে সরিষাহাট এলাকার একটি বন্ধ বাড়ি থেকে শেখ কালুকে গ্রেফতার করে বিষ্ণুপুর থানা। কার সাহসে ভর করে কালু সেখানে আত্মগোপন করেছিলেন তা জানার চেষ্টা করছে পুলিশ। অনেকের মতে, শেখ কালুর বাবা জাকির মোল্লা এলাকার একজন ব্যবসায়ী এবং প্রভাবশালী বলে পরিচিতি আছে। এছাড়াও, তৃণমূল অঞ্চল সভাপতি বাবান গাজি শেখ কালুর কাকা। সুতরাং, পরিবারের ছেলেকে রক্ষা করতে বাবা এবং কাকা রাজনৈতিক প্রভাব খাটাচ্ছেন বলেই অভিযোগ করেছেন বাখরাহাটের মানুষ। সরিষাহাটের যে বাড়িতে শেখ কালু আত্মগোপন করেছিল সেটাও বাবা এবং কাকার ব্যবস্থাপনাতেই বলে অনুমান করছে পুলিশ। এই সম্পর্কে বিস্তারিত তথ্য পেতে শেখ কালুকে জেরা করার প্রস্তুতি নিচ্ছে পুলিশ।  
দেখুন ভিডিও... 

এদিকে, শেখ কালুর গ্রেফতারেও শান্ত হয়নি বিষ্ণুপুরেরে বাখরাহাট এলাকা। বুধবার সকাল থেকেই এলাকায় ৩ কিলোমিটার রাস্তা জুড়ে গাছের গুড়ি, ইট-পাটকেল দিয়ে ব্যারিকেড করে দেয় বিক্ষোভকারীরা। জায়গায় জায়গায় রাস্তাও কেটে দেওয়া হয়। বিষ্ণুপুর ফাঁড়ির ভিতরে থাকা বেশ কয়েকটি মোটরবাইকেও অগুন লাগানো হয়। খানিক পরে কয়েক জন বিক্ষোভকারী পুলিশশূন্য ফাঁড়ির ভিতরেও আগুন লাগিয়ে দেয়। 

জ্বলছে বিষ্ণুপুর ফাঁড়ি
বিক্ষোভকারীদের দাবি, শেখ কালুর গাড়ির ধাক্কায় এখনও হাসপাতালে ভর্তি রয়েছে ৬ থেকে ৭ জন ছাত্রী। এরমধ্যে একজন মহিলা অভিভাবকও রয়েছেন। এদের সকলেরই চিকিৎসার জন্য কম করেও ৮ লক্ষ টাকা লাগবে। এই অর্থ শেখ কালুর পরিবারকে দিতে হবে বলে বিক্ষোভকারীরা দাবি তুলেছেন। প্রশাসন এই অর্থ শেখ কালুর পরিবারের কাছ থেকে আদায় না করে দিলে আন্দোলন চলবে বলেই জানিয়ে দিয়েছেন তাঁরা। 
দেখুন ভিডিও...

 

হাসপাতালে ভর্তি জখমদের মধ্যে ৩ জনের অবস্থা আশঙ্কাজনক বলেও জানা গিয়েছে। এদের সকলেরই মাথা, ঘাড়, কোমর ও পায়ে গুরুতর চোট রয়েছে। অনেকে হয়তো সারাজীবনের জন্য পঙ্গুও হয়ে যেতে পারে, বলে আশঙ্কা করা হচ্ছে।